Document ID: 32008E0487

Reference:
18/Sv. 009
HR
Službeni list Europske unije
100
32008E0487
L 165/41
SLUŽBENI LIST EUROPSKE UNIJE
23.06.2008.
ZAJEDNIČKA AKCIJA VIJEĆA 2008/487/ZVSP
od 23. lipnja 2008.
za potporu univerzalizaciji i provedbi Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju, u okviru Europske sigurnosne strategije
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 14.,
budući da:
(1)
Europsko vijeće usvojilo je 12. prosinca 2003. Europsku sigurnosnu strategiju koja poziva na međunarodni poredak koji se temelji na učinkovitom multilateralizmu. Europska sigurnosna strategija priznaje Povelju Ujedinjenih naroda kao osnovni okvir za međunarodne odnose. Prioritet Europske unije je jačati Ujedinjene narode i pomoći im u ispunjavanju njihovih odgovornosti i u njihovom učinkovitom djelovanju.
(2)
Rezolucija Glavne skupštine Ujedinjenih naroda 51/45 od 10. prosinca 1996. apelira na sve države da snažno podupru učinkovit, pravno obvezujući međunarodni sporazum o zabrani uporabe, stvaranja zaliha, proizvodnje i prijenosa protupješačkih mina.
(3)
Konvencija o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju („Konvencija”) bila je otvorena za potpisivanje 3. prosinca 1997. i stupila je na snagu 1. ožujka 1999. Ona predstavlja sveobuhvatan međunarodni instrument kojim se uređuju sva pitanja povezana s protupješačkim minama, uključujući njihovu uporabu, proizvodnju i trgovinu, pomoć žrtvama, uklanjanje mina i uništavanje zaliha.
(4)
Države stranke Konvencije usvojile su u prosincu 2004. u Nairobiju Akcijski plan 2005.–2009. i usuglasile su različita razumijevanja u pogledu univerzalizacije i provedbe Konvencije u svim njezinim vidovima.
(5)
Glavna skupština Ujedinjenih naroda usvojila je u prosincu 2007. Rezoluciju 62/41 o provedbi Konvencije, pozivajući sve države koje Konvenciju još nisu potpisale da se bez odlaganja pridruže, apelirajući na sve države koje su Konvenciju potpisale, ali ju nisu ratificirale, da Konvenciju bez odlaganja ratificiraju te apelirajući na sve države, koje su u prilici to učiniti, da promiču poštivanje Konvencije kroz bilateralne, subregionalne, regionalne i multilateralne kontakte, širenje, seminare i drugim sredstvima,
DONIJELO JE OVU ZAJEDNIČKU AKCIJU:
Članak 1.
1.   S ciljem potpore provedbi Konvencije o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju (Konvencija) u skladu s Rezolucijom 62/41 Glavne skupštine Ujedinjenih naroda, Europska unija (EU) teži sljedećim ciljevima:
(a)
promicanje univerzalizacije Konvencije i podupiranje pripreme Druge revizijske konferencije posvećene Konvenciji u 2009. godini;
(b)
podupiranje pune provedbe Konvencije od država stranaka.
2.   Kako bi se postigli ciljevi iz stavka 1., EU poduzima sljedeće projekte:
(a)
organiziranje do šest regionalnih ili subregionalnih seminara čiji je cilj porast pristupanja i ratifikacije Konvencije i pripremanje Druge revizijske konferencije u 2009. godini;
(b)
pružanje stalnog tehničkog savjetovanja i osiguravanje do 25 posjeta čiji je cilj tehnička pomoć državama strankama s ciljem davanja preporuka za punu provedbu Konvencije.
Podroban opis tih projekata određen je u Prilogu.
Članak 2.
1.   Predsjedništvo, kojem pomaže glavni tajnik Vijeća/visoki predstavnik za ZVSP (GT/VP), odgovorno je za provedbu ove Zajedničke akcije. Komisija je u potpunosti pridružena.
2.   Tehničku provedbu projekata iz članka 1. stavka 2. izvršava Jedinica za potporu provedbi Međunarodnog centra za humanitarno razminiranje iz Ženeve (ISU/GICHD). Tu zadaću provodi pod nadzorom GT-a/VP-a, koji pomaže Predsjedništvu. U tu svrhu GT/VP sklapa potrebne aranžmane s ISU-om/GICHD-om.
3.   Predsjedništvo, GT/VP i Komisija uzajamno se redovito obavješćuju o projektima, u skladu s njihovim odnosnim nadležnostima.
Članak 3.
1.   Financijski referentni iznos za provedbu projekata iz članka 1. stavka 2. iznosi 1 070 000 EUR i financira se iz općeg proračuna Europske unije.
2.   Rashodima koji se financiraju iz iznosa utvrđenog u stavku 1. upravlja se u skladu s postupcima i pravilima koji se primjenjuju na opći proračun Europske unije.
3.   Komisija nadzire ispravnost upravljanja rashodima iz stavka 2., koji su obliku bespovratnih sredstava. U tu svrhu ona sklapa financijski sporazum s GICHD-om. Financijskim sporazumom utvrđuje se da ISU/GICHD osigurava vidljivost doprinosa EU-a, u skladu s njegovom veličinom.
4.   Komisija nastoji sklopiti financijski sporazum iz stavka 3. u najkraćem mogućem roku nakon stupanja na snagu ove Zajedničke akcije. Ona obavješćuje Vijeće o svim poteškoćama u tom postupku i o datumu sklapanja financijskog sporazuma.
Članak 4.
Predsjedništvo, kojemu pomaže GT/VP, izvješćuje Vijeće o provedbi ove Zajedničke akcije na temelju redovitih izvješća koja priprema ISU/GICHD. Ta izvješća predstavljaju temelj za ocjenu koju donosi Vijeća. Komisija je u potpunosti pridružena. Ona pruža informacije o financijskim vidovima provedbe ove Zajednička akcije.
Članak 5.
Ova Zajednička akcija stupa na snagu na dan donošenja.
Ona prestaje važiti 21 mjesec nakon datuma sklapanja financijskog sporazuma iz članka 3. stavka 3. ili šest mjeseci nakon datuma donošenja ako se u tom razdoblju ne sklopi nikakav financijski sporazum.
Članak 6.
Ova se Zajednička akcija objavljuje u Službenom listu Europske unije.
Sastavljeno u Luxembourgu 23. lipnja 2008.
Za Vijeće
Predsjednik
I. JARC
PRILOG
1.   Ciljevi
Opći ciljevi ove Zajedničke akcije su promicanje univerzalizacije Konvencije, potpora punoj provedbi Konvencije od strane država stranaka i potpora pripremama za Drugu revizijsku konferenciju koja će se održati 2009. godine. Osigurat će se najveća moguća sinergija s ostalim relevantnim financijskim instrumentima EU-a.
2.   Projekti
2.1.   Promicanje univerzalizacije i provedbe Konvencije o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju te priprema Revizijske konvencije u 2009. godini.
2.1.1.   Cilj projekta
Promicati poštivanje Konvencije kroz regionalne i subregionalne seminare i podupirati pripreme za Drugu revizijsku konferenciju.
2.1.2.   Opis projekta
Organizirat će se šest regionalnih ili subregionalnih radionica radi pripremanja Druge revizijske konferencije i radi ohrabrivanja daljnje univerzalizacije Konvencije.
2.1.3.   Rezultati projekta
Porast članstva Konvencije i obnovljen globalni interes za važnost ciljeva i obveza koji proizlaze iz ratifikacije Konvencije, kao i bolje razumijevanje potreba budućih država stranaka vezanih za programe protupješačkih mina.
Bolja pripremljenost Druge revizijske konferencije koja će se održati 2009., pomoću povećanog regionalnog doprinosa i umrežavanja.
2.1.4.   Mjesta održavanja seminara
ISU/GICHD predstavit će popis mogućih mjesta održavanja regionalnih seminara, koje će potom potvrditi Predsjedništvo kojem pomaže GT/VP u savjetovanju s nadležnim tijelima Vijeća.
Kriteriji odabira mjesta održavanja seminara uključuju spremnost i obvezu odgovarajuće države u određenoj regiji da ugosti seminar, stupanj obvezanosti Konvencijom države u regiji i, ako je relevantno, obvezu odgovarajuće regionalne ili subregionalne organizacije.
2.1.5.   Korisnici projekta
Države stranke i države koje nisu stranke Konvencije u regijama gdje će se seminari organizirati.
2.2.   Potpora punoj provedbi Konvencije
2.2.1.   Cilj projekta
Pomoći državama strankama u provedbi odredaba Konvencije.
2.2.2.   Opis projekta
Pomoći državama strankama Konvencije koje su u procesu ispunjavanja svojih obveza koje proizlaze iz Konvencije.
Za države stranke organizirat će se posjete tehničke pomoći s ciljem ocjenjivanja nacionalnog odgovora na obveze koje proizlaze iz Konvencije i pružanja potpore u skladu s ostalim odgovarajućim programima i/ili djelatnostima koji su u tijeku, nalazima sastanka na vrhu u Nairobiju i nalazima godišnjih izvješća o napretku.
2.2.3.   Rezultati projekta
—
povećano znanje o provedbenim naporima koji su uloženi na nacionalnoj razini i koji mogu dovesti do daljnjih akcija EU-a,
—
pružanje savjeta i preporuka o tehničkim uvjetima potrebnima za ispunjavanje obveza na temelju Konvencije,
—
razvijanje odgovarajućih nacionalnih planova u skladu s obvezama na temelju Konvencije.
2.2.4.   Korisnici projekta
Države stranke pozvat će se da zatraže pomoć. Odluka će se donijeti na temelju stupnja u kojem su države stranke koje su zatražile pomoć prikupile potrebne osnovne informacije prije početka sudjelovanja, poduzele smislene korake u potporu posjetu tehničkih stručnjaka i očitovale spremnost cjelovitoga korištenja tako dobivenih informacija.
Pri odabiru korisnika vodit će se računa o tome poštuju li potencijalni korisnici obveze preuzete u području razminiranja i uništavanja zaliha u okviru rokova utvrđenih na sastancima Konvencije.
ISU/GICHD predstavit će konačan popis korisnika koji će potvrditi Predsjedništvo kojem pomaže GT/VP u savjetovanju s nadležnim tijelima Vijeća.
3.   Trajanje
Ukupno trajanje provedbe ove Zajedničke akcije iznosi 21 mjesec.
4.   Provedbeni subjekt
Predsjedništvo, kojemu pomaže GT/VP, odgovorno je za provedbu i nadziranje ove Zajedničke akcije. Predsjedništvo tehničku provedbu povjerava ISU-u/GICHD-u.
ISU/GICHD osigurat će vidljivost doprinosa EU-a u skladu s njegovom veličinom.
5.   Izvješćivanje
ISU/GICHD pripremit će podrobna izvješća nakon svakog planiranog seminara i nakon svakog posjeta tehničke pomoći.

Summary:
Konvencija o zabrani protupješačkih mina i o njihovu uništavanju
Konvencija o zabrani protupješačkih mina i o njihovu uništavanju
 
SAŽETAK DOKUMENATA:
Zajednička akcija 2008/487/ZVSP – Konvencija iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju
Odluka (ZVSP) 2017/1428 u potpori provedbi Akcijskog plana iz Maputa
ČEMU SLUŽE OVA ZAJEDNIČKA AKCIJA I ODLUKA?
Cilj je zajedničke akcije poduprijeti provedbu Konvencije o zabrani protupješačkih mina (APMBC) određenim specifičnim mjerama. Potpora EU-a konvenciji temeljila se na Sigurnosnoj strategiji EU-a iz 2003. (koju je u međuvremenu zamijenila Globalna strategija EU-a).
Odlukom se podupire Akcijski plan iz Maputa za provedbu APMBC-a između 2014. i 2019. i postavlja niz ciljeva koji će pomoći u ostvarivanju toga.
KLJUČNE TOČKE
Konvencija o zabrani protupješačkih minaViše od 80 % država članica UN-a su države stranke, tj. ratificirale su konvenciju. SAD, Rusija i Kina nisu stranke.  Sve su zemlje EU-a države stranke.  Države stranke slažu se da neće:upotrebljavati protupješačke mine*;razvijati, proizvoditi, stjecati, stvarati zalihu, zadržavati ili prenositi protupješačke mine;pomagati, poticati ili potaknuti na bilo koji način da se netko uključi u aktivnost zabranjenu konvencijom.  Države stranke moraju uništiti sve zalihe protupješačkih mina unutar četiri godine i razminirati područja pod svojom nadležnošću ili kontrolom unutar 10 godina.  Zajednička akcija EU-a postavila je dva cilja:promicati konvenciju u onim zemljama koje još nisu postale stranke (poznato kao „univerzalizacija”);  poduprijeti njezinu punu primjenu onih zemalja koje su postale stranke.  Za ostvarenje tih ciljeva zajednička akcija predviđa dva tipa djelovanja:organizaciju seminara na regionalnoj ili podregionalnoj osnovi u cilju poticanja zemalja da postanu stranke konvencije;  osiguravanje posjeta tehničkih savjeta i pomoći zemljama kao pomoć u potpunoj provedbi.  Akcijski plan iz Maputa 2014.–2019.
Akcijskim se planom nastoje riješiti tri glavna pitanja vezana uz provedbu APMBC-a:univerzalizacija konvencije;  osiguravanje usklađenosti onih država stranaka koje nisu uništile svoje zalihe ili razminirale postojeće mine;  prava žrtava mina i njihova integracija u nacionalne politike i zakone o pravima osoba s invaliditetom.  Države stranke pristale su promicati univerzalizaciju i provoditi svoje preostale obveze.
EU podupire niz projekata za pomoć za ostvarenje tih ciljeva, a na temelju Odluke Vijeća iz 2017., uključujući:razminiranje – uključujući pomaganje i jačanje planiranja u do pet zemalja s predstojećim rokovima za razminiranje;  pomoć žrtvama – potpora integracije programa pomoći žrtvama u šire nacionalne politike;  univerzalizacija – potpora predsjedništvu konvencije i radna skupina na visokoj razini za uključivanje zemalja koje nisu potpisnice;  uništenje zaliha.  Financijska potpora
Gotovo sve od najviše pogođenih zemalja imaju koristi od financijske potpore. Te zemlje uključuju Čad, Kolumbiju, Hrvatsku, Irak, Laosku Narodnu Demokratsku Republiku, Libanon, Libiju, Mjanmar, Siriju i Ukrajinu.
EU i zemlje EU-a osigurali su više od 600 milijuna EUR potpore između 2012. i 2016.
Aktivnosti razminiranja podupire niz instrumenata EU-a za vanjsko djelovanje, uključujući:Instrument za razvojnu suradnju;  Instrument za doprinos stabilnosti i miru;  Europski razvojni fond.  
OTKAD SE PRIMJENJUJU ZAJEDNIČKA AKCIJA I ODLUKA?
Zajednička akcija primjenjuje se od 23. lipnja 2008., a odluka od 4. kolovoza 2017.
POZADINA
Za više informacija vidjeti:Konvencija o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju (internetska stranica Konvencije o zabrani protupješačlih mina);  Prutopješačke mine, malo oružje i lako oružje (Europska komisija).  
KLJUČNI POJMOVI
Protupješačke mine: mina namijenjena eksploziji u prisutnosti, blizini ili kontaktu s osobom i koja će onesposobiti, ozlijediti ili ubiti jednu ili više osoba.
GLAVNI DOKUMENTI
Zajednička akcija Vijeća 2008/487/ZVSP od 23. lipnja 2008. za potporu univerzalizaciji i provedbi Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništavanju, u okviru Europske sigurnosne strategije (SL L 165, 26.6.2008., str. 41.–44.)
Odluka Vijeća 2017/1428 od 4. kolovoza 2017. u potpori provedbi Akcijskog plana iz Maputa za provedbu Konvencije iz 1997. o zabrani uporabe, stvaranja zaliha, proizvodnje i prijenosa protupješačkih mina i o njihovu uništenju (SL L 204, 5.8.2017., str. 101.–109.)
VEZANI DOKUMENTI
Odluka Vijeća 2012/700/ZVSP od 13. studenoga 2012. u okviru Europske sigurnosne strategije u potpori provedbi Akcijskog plana iz Cartagene za razdoblje 2010. – 2014. koji su donijele države članice Konvencije o zabrani uporabe, stvaranja zaliha, proizvodnje i prijenosa protupješačkih mina i njihova uništavanja iz 1997. (SL L 314, 14.11.2012., str. 40.–46.)
Posljednje ažuriranje 18.07.2018